Betty Nansen

Betty Nansen (født Betty Anna Maria Müller 19. mars 1873 i København, død 15. mars 1943 på Frederiksberg) var en dansk skuespiller som ble mest kjent som teatersjef på det teateret som i dag bærer hennes navn – Betty Nansen Teatret.

Hun var datter av Frederik Müller, og tilhørte en skuespillerslekt. Hun debuterte høsten 1893 på Casino i København som Dora i Victorien Sardous skuespill Dora. Senere spilte hun blant annet rollen som Magda i Hermann Sudermanns Hjemmet og tittelrollen i Alexandre Dumas' Kameliadamen. Høsten 1896 begynte hun som skuespiller på Det Kongelige Teater, hvor hun debuterte som Martha i Henrik Ibsens Samfundets Støtter.

Etter et forsøk på å slå igjennom som filmskuespiller i USA – med roller blant annet i stumfilmen Anna Karenina og i stumfilmen A Woman's Resurrection (1915), overtok hun i 1917 Alexandrateatret på Frederiksberg, som hun døpte om til «Betty Nansen Teatret». Hun drev teateret i 26 sesonger, frem til sin død i 1943.

Referanser

Eksterne lenker 

Danske skuespillere
Danske teatersjefer